Snowfall House ร้านบิงซูหรือน้ำแข็งไสสไตล์เกาหลีในห้างสยามสแควร์วัน ร้านนี้ตกแต่งร้านให้ดูหนาวเหมือนทานอยู่ท่ามกลางหิมะในเกาหลีเลยก็ว่าได้ครับ ซึ่งเวลานั่งทานน้ำแข็งไสเย็นๆอยู่ในร้านมันก็ดูจะให้ความรู้สึกอย่างนั้นได้จริงๆอยู่เหมือนกันนะ

ร้านนี้ขายบิงซูหลากหลายรสชาติครับ ไม่ได้เป็นร้านสาขามาจากเกาหลีเหมือนร้านอื่นๆ แต่คุณภาพและความอร่อยเย็นชื่นใจของบิงซูที่ร้านนี้นั้นก็ดีงามไม่แพ้ร้านไหนๆเลยครับ วันนี้มาจัดกันไปเต็มๆ ทุกคนต่างก็ชอบในรสชาติกันทุกคนครับ

[วิธีการเดินทาง]
ร้านนี้ตั้งอยู่ที่ชั้น 4 ของห้าง Siam Square One ครับ ร้านอยู่ในโซนติดกับบันไดเลื่อนตรงข้ามกับร้าน Gataux House เลยครับ ถ้ามาด้วยรถไฟฟ้า BTS เข้าทางเชื่อมมา เดินขึ้นบันไดเลื่อนหน้า Samsung มา แล้วเลี้ยวขวาก็จะเจอร้านเลยครับ หาง่ายสุดๆครับ

[บรรยากาศ/การบริการ]
ร้านนี้ตกแต่งร้านได้เกาหลีจ๋ามากครับ ด้านในร้านนั้นมีเกล็ดหิมะอยู่ทั่วเพดาน แถมยังมีมุมที่มีหิมะตกลงมาจริงๆ ทำให้เวลานั่งทานอะไรเย็นๆอยู่ในร้านนั้นเหมือนนั่งกินอยู่ที่เกาหลีจริงๆเลยครับ 

ร้านนี้กฏกติกาก็เหมือนร้านอื่นๆครับ เข้ามาแล้วจะจองที่นั่งไว้ก่อนแล้วค่อยเดินไปสั่งที่เค้าเตอร์ก็ได้ สั่งเมนูที่อยากทานเสร็จก็ชำระเงินให้เรียบร้อย ทางร้านจะให้เครื่องมือและอุปกรณ์มา เรานั่งรอครับ พอมันสั่นพร้อมกับมีแสงออกมาก็แปลว่าเมนูเรานั้นเสร็จแล้ว ก็นำเครื่องนั้นไปยืนให้พนักงานพร้อมกับรับเมนูมาได้เลยครับ ทางร้านมีน้ำเปล่าให้บริการฟรีสำหรับคนที่ไม่ได้สั่งเครื่องดื่มด้วยครับ

[รสชาติอาหาร/ความคุ้มค่า]
ร้านนี้ขายน้ำแข็งไสสไตล์เกาหลีหรือที่เราเรียกกันว่าบิงซูนั่นแหละครับ ทางร้านมีน้ำแข็งไสให้เลือกทานอยู่หลายรสชาติเลยทีเดียว โดยที่เราสามารถเลือกได้ครับว่าอยากได้แบบน้ำแข็งไสพร้อมด้วยท็อปปิ้งหรือว่าถ้าชอบแบบอ้วนสุดๆจะสั่งเป็นน้ำแข็งไสนมก็ได้เช่นกันครับ

Fresh Melon Bingsu (320 บาท)
- เมนูนี้เป็นบิงซูน้ำแข็งไสเกล็ดหิมะหน้าเมล่อนครับ ทางร้านหั่นเมล่อนออกมาเป็นลูกกลมพอดีคำโปะมาบนน้ำแข็งไสจนพูนเลย ก่อนที่จะเสิร์ฟด้านบนมาด้วยไอศครีมวานิลลาครับ เมล่อนของทางร้านนั้นอร่อยหวานถูกใจ น้ำแข็งไสก็เย็นชื่นใจเช่นเดียวกันครับ (3/5)

Cheese Mango Bingsu (280 บาท)
- เมนูนี้เป็นบิงซูน้ำแข็งไสหน้ามะม่วงและชีสครับ ทางร้านหั่นทั้งมะม่วงและชีสออกมาเป็นลูกเต๋าพร้อมด้วยเม็ดอัลมอนด์ ก่อนที่จะเสิร์ฟมาด้วยไอศครีมรสมะม่วงแล้วก็ราดมาด้วยน้ำมะม่วงอีกที รสชาติของมะม่วงนั้นหวานอร่อยถูกใจมาก ชีสก็ชีสจริงๆเต็มๆคำ น้ำราดก็โดน เมนูนี้ชอบเลยครับ (4/5)

Oreo Bingsu (280 บาท)
- เมนูนี้เป็นบิงซูน้ำแข็งไสรสโอรีโอครับ ทางร้านเสิร์ฟน้ำโอรีโอบดมาออนท็อปตัวน้ำแข็งไส พร้อมด้วยวิปครีม แล้วก็ไอศครีมช็อกโกแลต ก่อนที่จะราดมาด้วยซอสช็อกโกแลตอีกที เมนูนี้รสชาติค่อนข้างเข้มข้นช็อกโกแลตมากเลยทีเดียว ถ้าคนชอบน่าจะชอบ แต่ผมว่ามันเข้มข้นไปหน่อยครับ (3/5)

น้ำแข็งไสของทางร้านนั้นอร่อยครับ รวมถึงพวกผลไม้หน้าต่างๆนั้นก็หวานช่วยเติมให้รสชาติบิงซูนั้นดียิ่งขึ้นไปอีก ส่วนไอศครีมที่ท็อปมาด้านบนทุกเมนูเลยนั้นผมคิดว่ารสชาติค่อนข้างธรรมดาไปหน่อย ราคาโดยรวมก็ถือว่าพอๆกับร้านอื่น เป็นร้านน้ำแข็งไสอีกร้านที่โอเคเลยครับ